הוועדה המסדרת, כנסת 21, פרוטוקול מספר 9, 2019-05-27 19:05

מכלוף מיקי זוהר: אני מתכבד לפתוח את הדיון להקמת ועדה לדיון בחוק התפזרות הכנסת.

מכלוף מיקי זוהר: בהתאם לתקנון הכנסת, הוועדה המסדרת לא יכולה לדון בחוק הזה, ולכן אנחנו צריכים להקים ועדה מיוחדת לעניין הזה.

מכלוף מיקי זוהר: אם וכאשר יימצא לזה רוב היום בוועדה המסדרת, להקמת הוועדה, העניין יחזור למליאה, ושם נצטרך להצביע על הקמת הוועדה.

מכלוף מיקי זוהר: אם המליאה תאשר את הקמת הוועדה, הווה אומר שהוועדה הזאת תוכל להתחיל לדון בחוק – מה שיקרה היום בערב, להערכתי, ואז החוק הזה יובא לדיון.

מכלוף מיקי זוהר: בחוק הזה, לפני הקריאה הראשונה, אין בכוונתי לדון על מועד הבחירות אלא רק על עיקרון החוק.

איל ינון: אבל מיקי, פה יש עמדה שלנו – חבל שלא דיברת אתי מראש.

איל ינון: הליבה של החוק הזה, זה התאריך.

איל ינון: לכן אי-אפשר להצביע בקריאה הראשונה.

איל ינון: כך גם לא נעשה אף פעם – בלי תאריך.

איל ינון: אתם יכולים לרשום תאריך שהוא לא התאריך שבסוף תחליטו עליו בקריאה השנייה והשלישית.

איל ינון: אפשר יהיה לשנות אותו בקריאה השנייה והשלישית, אבל יהיה חייבים שיהיה כתוב תאריך בקריאה הראשונה.

מכלוף מיקי זוהר: ההערה נרשמה, אז אנחנו ננסה להתכנס לתאריך עוד היום.

מכלוף מיקי זוהר: כפי שאתם יודעים, בשעה 20:00 יש הצהרה של ראש הממשלה, וההצהרה מן הסתם תודיע לנו אם אנחנו צריכים להתכנס לקבוע תאריך, או שמא להפסיק את החקיקה.

פנינה תמנו: אתה בלחץ מההצהרה?

מיכאל ביטון: מי יודע מה הוא יצהיר?

מיכאל ביטון: אנחנו מופע חימום?

מכלוף מיקי זוהר: לגבי ההצהרה, אני יכול להגיד, שהתוצאות שלה הן לא ידועות בהרבה מאוד דברים חוץ ממקרה אחד: שגנץ בטוח לא יצליח להרכיב את הממשלה.

פנינה תמנו: איך אתה קובע בדיוק?

מכלוף מיקי זוהר: ההצהרה יכולה לשנות הרבה דברים, חץ מאת העובדה שגנץ לא יצליח להרכיב את הממשלה.

מכלוף מיקי זוהר: זאת העובדה היחידה שההצהרה הזאת לא תשנה.

מיכאל ביטון: זה כמו ה-26 שרים.

קריאה: - - -

מכלוף מיקי זוהר: עכשיו לא, אבל בעוד שלושה חודשים – מקווה שכן.

מיכאל ביטון: אבל זה לא יהיה נתניהו.

מכלוף מיקי זוהר: נחיה ונראה.

יעל גרמן: אדוני היושב-ראש, בוא תעלה להצבעה את ההצעה שלך.

יעל גרמן: מי בעד החברים הבאים לוועדה המיוחדת, לדיון בחוק התפזרות הכנסת, ואלו הם: מטעם חברות האופוזיציה – כחול-לבן: אסף זמיר, פנינה תמנו-שאטה, צביקה האוזר.

יעל גרמן: מפלגת מרצ: תמר זנדברג.

יעל גרמן: תע"ל: אחמד טיבי.

יעל גרמן: רע"ם-בל"ד: עבאס מנסור.

יעל גרמן: סך הכול: 6 חברים.

יעל גרמן: מטעם הליכוד שלושה חברים, מטעם הקואליציה 8 חברים.

יעל גרמן: אז כולנו: רועי פולקמן, יהדות התורה: אורי מקלב, ש"ס: יואב בן צור, איחוד מפלגות הימין: אופיר סופר, ישראל ביתנו: עודד פורר – תיקון: אלי אבידר.

אלי אבידר: אם זה בסדר.

מכלוף מיקי זוהר: בשמחה.

מכלוף מיקי זוהר: אתך יותר קל לי.

מכלוף מיקי זוהר: מהליכוד שלושה חברים: שלמה קרעי, ניר ברקת ואנוכי מיקי זוהר, יושב-ראש הוועדה.

מכלוף מיקי זוהר: שם הוועדה: הוועדה לדיון בחוק התפזרות הכנסת, סמכויות הוועדה: פיזורה של הכנסת.

מכלוף מיקי זוהר: הוועדה תכין את הצעת החוק לפיזור הכנסת ה-21 בקריאה הראשונה, השנייה והשלישית.

דן מרזוק: והוועדה מחליטה באותה הזדמנות, להעביר את הצעת החוק לדיון בוועדה המיוחדת.

מכלוף מיקי זוהר: מה שאמר היועץ המשפטי.

מכלוף מיקי זוהר: מי בעד – ירים את ידו.

מכלוף מיקי זוהר: מי נמנע?

מכלוף מיקי זוהר: מי נגד?

מכלוף מיקי זוהר: בעד ההחלטה – פה אחד ההחלטה נתקבלה.

מכלוף מיקי זוהר: ההחלטה התקבלה פה אחד.

מכלוף מיקי זוהר: נושאים על סדר-היום, לבקשת מזכירות הכנסת.

מכלוף מיקי זוהר: הנושא: פניית יושב-ראש הכנסת בדבר קביעת ישיבה מיוחדת ביום שני, כ"ט באייר התשע"ט – 3 ביוני 2019, לבחירת מבקר המדינה ושינוי שעת ישיבת הכנסת הרגילה באותו יום.

מכלוף מיקי זוהר: גברתי, בבקשה.

ירדנה מלר-הורוביץ: ערב טוב.

ירדנה מלר-הורוביץ: בהתאם לחוק מבקר המדינה, התשי"ח-1958, מבקר המדינה נבחר בישיבת כנסת מיוחדת שעוסקת בעניין זה בלבד.

ירדנה מלר-הורוביץ: בגלל הבחירות אפשר היה לבחור בין 90 יום לבין 30 יום לפני פקיעת כהונתו של מבקר המדינה היוצא יוסף שפירא.

ירדנה מלר-הורוביץ: המועד האחרון הוא 3 ביוני, כלומר יום שני הקרוב.

ירדנה מלר-הורוביץ: כפי שהודיע יושב-ראש הכנסת מראש במכתב אליכם, חברי הכנסת, בחירת מבקר המדינה תתקיים ביום שני, כ"ט באייר התשע"ט, 3 ביוני 2019.

ירדנה מלר-הורוביץ: אנחנו מבקשים, בהתאם לסעיף 19א1 לתקנון הכנסת, מבקש יושב-ראש הכנסת לקבוע ביום זה ישיבת כנסת נוספת מיוחדת, שתתחיל בשעה 14:00, וכי ישיבת הכנסת הרגילה תיפתח בשעה 17:00.

ירדנה מלר-הורוביץ: כלומר מבקש ישיבה מיוחדת, ומשנה את שעת הפתיחה של הישיבה הרגילה, שבה יציינו גם את יום ירושלים ויום הנספים - יהודי אתיופיה בדרך לציון.

מכלוף מיקי זוהר: היועץ המשפטי, יש שאלה פה מחברי הכנסת.

מיכאל ביטון: ההערה האחרונה שלה היתה הכי חשובה – הכנסת זה לא רק שרים וכנסת שקמה ונופלת.

מיכאל ביטון: היא דיברה על נושא חברתי חשוב.

מיכאל ביטון: אני מבקש שיישמע בדממה, כמו שכל השאר נשמע.

מכלוף מיקי זוהר: אדוני היועץ המשפטי, יש כאן שאלה של חברי הכנסת, מה קורה אם מתפזרת הכנסת?

מכלוף מיקי זוהר: מה אומר אדוני?

ירדנה מלר-הורוביץ: אני אשלים.

ירדנה מלר-הורוביץ: בישיבה הרגילה, שאת השעה שאנחנו מבקשים לדחות – באישורכם, כמובן - היא תהיה ב-17:00, אנחנו נציין את יום ירושלים.

ירדנה מלר-הורוביץ: יום ירושלים השנה יהיה בכ"ט באייר – זה נופל על יום ראשון, אז הכנסת מציינת את זה סמוך לתאריך, ואז זה יהיה ביום שני, ונציין בדיון מיוחד את הנספים בדרך, בני יהודי אתיופיה שעלו לציון.

ירדנה מלר-הורוביץ: אלה שני ימים מאוד חשובים שאנחנו מבקשים לציין אותם.

ירדנה מלר-הורוביץ: תודה.

איל ינון: לגבי הנושא של בחירת מבקר המדינה, אם תתקבל הצעת החוק להתפזרות הכנסת עד יום שני הבא, תצא חוות דעת מסודרת שלי ליושב-ראש הכנסת.

איל ינון: נשקול את כל השיקולים - זה באמת מצב חסר תקדים – וניתן עמדה מסודרת ליושב-ראש הכנסת, ואתם כמובן תקבלו עותקים ממנה.

מכלוף מיקי זוהר: מי בעד הבקשה שהוצגה?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד הבקשה – פה אחד

מכלוף מיקי זוהר: תודה רבה, הישיבה נעולה.